Werkers by Lace hul werk kwyt | Netwerk24
Werkers by Lace hul werk kwyt
Deur Elvira Wood 03 April 2017 13:11
'n Reënstorm in November was dalk die laaste spyker in die Lacediamantmyn se doodskis.Foto: Argief
DiamondCorp het Maandag al sy werkers by sy Lacediamantmyn afgedank.
DiamondCorp, wat op die JSE se AltX genoteer is, het op 16 November bekend gemaak dat hy die Lacemyn in sakeredding plaas.
Verskeie terugslae het die myn die afgelope maande getref.
In Oktober kon hy nie bykomende finansiering van £500 000 bekom om die myn in bedryf te hou nie en wou hy die myn verkoop.
Vroeg in November het hy wel finansiering van die beleggingsfirma Rasmala gekry, maar toe het meer as 90 mm reën binne 'n uur oor die oopgroefmyn uitgesak – byna 'n derde soveel as wat die myn gewoonlik in 'n jaar kry. Die stortreën het die myn se pompstelsel oorweldig en infrastruktuur beskadig. Die produksievlak is tot op 'n diepte van 310 m oorstroom.
Hulle het toe besluit om 'n sakereddingspraktisyn aan te stel.
Die maatskappy het Maandag in 'n verklaring op Sens, die JSE se nuusdiens, gesê hy en die Nywerheidsontwikkelingskorporasie (NOK) en die Association of Mining & Construction Union (Amcu) kon nie ooreenkom op 'n strategie om die myn te onderhou nie. Die werkers word dus afgedank terwyl die NOK se finansiële steun soos op 28 Februarie ooreengekom, ook nie meer beskikbaar is nie.
Die maatskappy sê as hy nie teen middel Mei genoeg geld gekry het en sy skuld aansienlik herstruktureer het nie, sal hy om likwidasie aansoek doen.
Lace is 'n geskiedkundige myn wat tussen 1901 en 1931 in bedryf was. Die myn is bekend om die pienk en pers diamante wat hier uitgehaal is.
DiamondCorp is 'n Britse maatskappy wat in 2009 die regte verkry het om die myn te heropen. Hy het in 2013 met bedrywighede begin.